+-----------------------------------------------------------------------+
| ข้อมูลสรุป (Executive Summary)                                           |
+-----------------------------------------------------------------------+

บริษัท โอเชียนกลาส จำกัด (มหาชน) ก่อตั้งขึ้นเมื่อ พ.ศ. 2522 ด้วยทุนจดทะเบียน
100,000,000 บาท ปัจจุบันมีทุนจดทะเบียน 500,000,000 บาท เป็นทุนชำระแล้ว
213,307,150 บาท
การดำเนินงานของบริษัทได้รับการส่งเสริมการลงทุนจากคณะกรรมการส่งเสริมการลงทุน(BOI)
บริษัทได้จดทะเบียนเป็นบริษัทจดทะเบียนในตลาดหลักทรัพย์แห่งประเทศไทยในปี 2535
และในปีเดียวกันบริษัทย่อย, บริษัท โอเชียน ซาซากิกลาส จำกัด,
ได้ก่อตั้งขึ้นโดยการร่วมทุนของโอเชียนกลาสและบริษัท ซาซากิ กลาส จำกัด ของญี่ปุ่น
ซึ่งภายหลังได้เปลี่ยนชื่อเป็นบริษัท โตโย ซาซากิกลาส จำกัด

ในปี 2546 บริษัทได้พิจารณารับโอนกิจการทั้งหมดของบริษัทย่อย คือ บริษัท โอเชียน ซาซากิกลาส
จำกัด ทั้งนี้เพื่อเพิ่มประสิทธิภาพในการบริหารจัดการ
และเพื่อช่วยลดต้นทุนในการดำเนินงานโดยรวม อีกทั้ง
ทำให้ผู้ที่ต้องการใช้งบการเงินของบริษัทสามารถอ่านและใช้งบการเงินได้ง่ายขึ้น

และปี 2547 ที่ผ่านมาบริษัทได้ดำเนินการประชุมวิสามัญผู้ถือหุ้น 2 ครั้ง คือในเดือนมกราคม
และเดือน กุมภาพันธ์ 2547
และบริษัทได้รับมติจากที่ประชุมผู้ถือหุ้นให้ดำเนินการรับโอนกิจการทั้งหมดของบริษัท โอเชียน
ซาซากิกลาส จำกัดตามที่คณะกรรมการเสนอ ทั้งนี้บริษัทได้รับซื้อหุ้นของบริษัท โอเชียน ซาซากิกลาส
จำกัด จำนวน 2.50 ล้านหุ้น จาก บริษัท โตโยซาซากิกลาส จำกัด
และได้ออกหุ้นสามัญของบริษัทโอเชียนกลาส จำกัด (มหาชน) จำนวน 630,715 หุ้นเพื่อขายให้กับ
บริษัท โตโยซาซากิกลาส จำกัด

ธุรกิจหลักของบริษัท คือ ผลิตและจำหน่ายเครื่องใช้บนโต๊ะอาหารภายใต้เครื่องหมายการค้า

[] โดยมีนโยบายในการผลิตเครื่องแก้วคุณภาพดีด้วยเทคโนโลยีการผลิตและเครื่องจักรอันทันสมัย
ทั้งแก้วใสและแก้วพิมพ์ลาย รวมทั้งการออกแบบตามความต้องการของลูกค้า บริษัท ฯ
ได้รับการรับรองคุณภาพตามมาตรฐาน ISO 9001:2000

ผลิตภัณฑ์ของบริษัท ฯ แบ่งเป็น 3 ประเภทตามกระบวนการผลิต คือ

1. Blownware ได้แก่ แก้วน้ำ โถแก้วหรือภาชนะแก้วอื่น ๆ

  2. Pressware ได้แก่ จาน ชาม จานรองแก้ว ถ้วยแก้วมีหู เช่น แก้วเบียร์
  ซึ่งผลิตภัณฑ์จะมีลักษณะ ค่อนข้างหนา

3. Stemware ได้แก่ แก้วที่มีก้านเรียวสำหรับจับ เช่น แก้วไวน์ แก้วบรั่นดี แก้วแชมเปญ

ผลการดำเนินงาน ของบริษัท โอเชียนกลาส จำกัด (มหาชน) ในรอบปีสิ้นสุด ณ วันที่ 31 ธันวาคม
2547 บริษัทมีกำไรสุทธิ 180.18 ล้านบาท จากยอดขายรวมทั้งสิ้น 1,334.89 ล้านบาท
ซึ่งเป็นยอดขายที่เพิ่มขึ้นจากปี 2546 ประมาณ 1 เปอร์เซ็นต์
ปัจจัยสำคัญที่มีผลทำให้ยอดขายรวมที่เพิ่มขึ้น มี 2 ประการคือ ผลมาจากความพยายามทางการตลาด
ที่บริษัทได้ขยายตลาดไปยังตลาดใหม่ ๆให้ครอบคลุมมากขึ้น ในขณะที่
ตลาดที่มีอยู่ก็เติบโตขึ้นอย่างต่อเนื่องเช่นกัน

กำไรต่อหุ้นพื้นฐาน 8.51 บาท ดังนั้น
คณะกรรมการจึงมีมติเป็นเอกฉันท์ให้เสนอต่อที่ประชุมผู้ถือหุ้นอนุมัติจ่ายเงินปันผลในอัตราหุ้นละ 4.23
บาทต่อหุ้น รวมเป็นเงินทั้งสิ้น 90.285 ล้านบาท

บริษัทเชื่อว่าบริษัทได้ดำเนินนโยบายอย่างรอบคอบในการดำเนินงานด้านต่างๆ
รวมถึงการใช้นโยบายทางการบัญชีที่เหมาะสมเพื่อแสดงฐานะทางการเงินที่ถูกต้องและโปร่งใส
ทั้งนี้บริษัทเชื่อว่า มูลค่าของทรัพย์สินที่แสดงในงบการเงิน
ได้แสดงถึงมูลค่าที่ใกล้เคียงกับมูลค่าที่แท้จริงแล้ว
โดยที่สภาพคล่องของบริษัทอยู่ในระดับที่ค่อนข้างดีมาก

การตลาดและการขาย

ในด้านการตลาด ที่ผ่านมา บริษัทได้ขยายตลาด โดยส่งออกไปจำหน่ายมากกว่า 50 ประเทศทั่วโลก
ในปี 2547 สัดส่วนยอดขายระหว่างตลาดในประเทศกับตลาดต่างประเทศเป็น 34 : 66

ในรอบปี 2547 ที่ผ่านมา สภาพการแข่งขันในตลาดสินค้าเครื่องแก้วยังอยู่ในระดับค่อนข้างสูง
ทั้งตลาดภายในประเทศ และตลาดต่างประเทศ
การแข่งขันด้านราคาและการนำเสนอสินค้าที่มีความหลากหลาย
ยังเป็นกลยุทธ์ที่ผู้ผลิตส่วนใหญ่นำมาใช้ในการรักษาลูกค้าเก่า และในการแสวงหาลูกค้าใหม่

บริษัทได้เน้นการโฆษณาประชาสัมพันธ์ตราสินค้า Ocean Glassware Brand อย่างต่อเนื่อง
ทั้งในตลาดในประเทศ
และได้มีโปรแกรมการโฆษณาประชาสัมพันธ์ร่วมกับคู่ค้าและพันธมิตรทางการค้าขยายเข้าไปในประเทศเพื่อนบ้านใกล้เคียง
เช่น ประเทศจีน มาเลเซีย เวียดนาม เป็นต้น

นอกจากนี้ บริษัท ยังเข้าร่วมงานแสดงสินค้าในต่างประเทศ เช่น

  งาน Ambiente และ Tendence ที่ Frankfurt ประเทศ Germany

  งาน Tokyo International Gift Show ประเทศญี่ปุ่น

  งาน Source 2004 ที่ New York ประเทศสหรัฐอเมริกา เป็นต้น

  ขณะที่กิจกรรมด้านการตลาดในประเทศได้ถูกจัดขึ้นอย่างสม่ำเสมอ เช่น

  งาน Bangkok International Gift & Houseware Show (BIG)

  งาน Food & Catering Asia

  งานบ้านและสวน

  งาน Elle Décor เป็นต้น

เพื่อขยายตลาดและประชาสัมพันธ์เครื่องแก้วของบริษัท ให้เข้าถึงลูกค้าท้องถิ่นมากขึ้น
บริษัทมีโครงการที่จะเปิด Show Room เพิ่มเติมในระดับภูมิภาค ในปี 2548 จาก Show Room
ที่มีอยู่แล้วในกรุงเทพ และ ภูเก็ต

นอกจากนี้ เพื่อเป็นการตอบสนองความต้องการของตลาด
และเป็นการปูทางในการพิจารณาลงทุนเพิ่มเติมในอนาคต บริษัทยังได้นำเข้าสินค้าเครื่องแก้ว
ในส่วนที่เป็นการเพิ่ม Value Added จากสินค้าเดิมที่บริษัทดำเนินการผลิตและทำการตลาดอยู่แล้ว
สินค้าที่นำเข้ามาจัดจำหน่ายมีอาทิเช่น

แก้ว Borosilicate ซึ่งมีคุณสมบัติในการทนทานต่อความร้อนสูง จากประเทศญี่ปุ่น

แก้ว Stemware ระดับ High End ที่มีความแตกต่าง จากประเทศในแถบยุโรป

แก้ว Crystal ทั้งที่เป็น Tableware และ Decorative Items ากประเทศในแถบยุโรปเช่นกัน

สำหรับด้านการผลิต

ในรอบปี 2547
บริษัทได้ดำเนินการพัฒนาปรับปรุงประสิทธิภาพการผลิตอย่างต่อเนื่องทำให้สามารถผลิตสินค้าใหม่ ๆ
ที่มีการพัฒนาขึ้นทั้งในด้านรูปทรงและคุณสมบัติออกสู่ตลาด ในปี 2546 บริษัทได้ บริษัทได้หยุดการผลิต
เพื่อทำการซ่อมแซมเตาหลอม ซึ่งเป็นการหยุดซ่อมแซมตามปกติที่ต้องดำเนินการทุกๆ 5 ปี
การหยุดครั้งนี้ บริษัทได้ดำเนินการขยายพื้นที่เตาหลอมให้มากขึ้น
เพื่อรองรับการขยายกำลังการผลิตในอนาคต

และในปี 2547 บริษัทได้พิจารณาอนุมัติให้มีการสั่งซื้อเครื่องจักรอีก 2 สายการผลิต
โดยคาดว่าจะดำเนินการติดตั้งแล้วเสร็จและเริ่มดำเนินการผลิตได้ในเดือน กรกฎาคม และ เดือน
สิงหาคม 2548 ที่จะถึงนี้ บริษัทเชื่อว่าการลงทุนในครั้งนี้
และการทำให้มีกำลังการผลิตที่เพิ่มขึ้นจะสามารถทำให้บริษัทตอบสนองต่อความต้องการของลูกค้า
และเพิ่มขีดความสามารถในการแข่งขันได้ดียิ่งขึ้น
รวมถึงจะเป็นการเพิ่มผลตอบแทนในส่วนของผู้ถือหุ้นให้มากขึ้นในระยะยาว

การปรับปรุงองค์กร

การปรับปรุงองค์กรและพัฒนาบุคลากรอย่างต่อเนื่องควบคู่ไปกับการลงทุนในด้านเทคโนโลยียังเป็นนโยบายที่สำคัญ
ที่บริษัทดำเนินการมาโดยตลอด

บริษัทได้ปรับปรุงโครงสร้างขององค์กรในด้านต่างๆ และเร่งวางรากฐานใหม่
เพื่อพัฒนาและเพิ่มพูนศักยภาพในการแข่งขัน และนำระบบวิธีการทำงานแนวใหม่มาใช้
เพื่อยกระดับคุณภาพของสินค้าและบริการให้สามารถตอบสนองความต้องการของลูกค้าได้อย่างมีประสิทธิผลและประสิทธิภาพมากขึ้น
ซึ่งการปรับปรุงดังกล่าว บริษัทดำเนินการในด้านต่างๆ ดังต่อไปนี้

บริษัท ได้จัดส่งบุคลากรด้านการผลิตไปฝึกงานและอบรมเพื่อเรียนรู้เพิ่มเติมที่ประเทศญี่ปุ่น
และหลายประเทศในทวีปยุโรป เพื่อนำมาปรับปรุงขบวนการและวิธีการผลิตในโรงงานให้ดีขึ้น

บริษัทมีการจัดฝึกงานอบรมพนักงานในระดับต่างๆ ในทุกระดับอย่างสม่ำเสมอ
เพื่อให้การดำเนินงานภายในเป็นไปอย่างมีประสิทธิภาพ และเพิ่มคุณค่าให้กับองค์กรโดยรวม
และเป็นการเสริมสร้างความสามารถของบุคคลากรให้มีความพร้อมในการแข่งขันในระยะยาว
และพร้อมรับสภาพแวดล้อมทางธุรกิจที่อาจจะเปลี่ยนไป
ซึ่งเป็นโครงการที่บริษัทจะได้ดำเนินการอย่างต่อเนื่อง

บริษัทได้พิจารณาการ Upgrade ระบบ Computer ใหม่
เพื่อให้เหมาะสมกับสภาพการดำเนินงานในปัจจุบันมากขึ้น ระบบงานหลักจะได้มีความคล่องตัว
และง่ายต่อการใช้งานมากขึ้น และบริษัทจะได้ดำเนินการต่อเนื่องในโครงการปรับปรุงระบบ
Computer หลักและระบบสนับสนุนอื่นๆนี้อย่างต่อเนื่อง

นอกจากนี้ บริษัทได้ดำเนินการให้มีการทบทวนและปรับปรุงขบวนการทำงานด้านต่างๆ
หรือที่เรียกว่าการทำ Business Process Improvement
เพื่อเพิ่มประสิทธิภาพในการทำงานให้ดียิ่งขึ้น

บริษัทตระหนักดีว่าการตอบสนองความต้องการของลูกค้า
เป็นปัจจัยที่สำคัญในการธุรกิจให้ประสบความสำเร็จ ดังนั้น บริษัทจึงได้ดำเนินการ Upgrade ระบบ
ISO 9000 จาก version ปี 1994 ให้เป็น Version 2000 ในปี 2546
และได้นำมาใช้อย่างต่อเนื่องในปี 2547 โดยที่ ISO Version 2000
นี้นอกจากจะเน้นถึงเรื่องของระบบคุณภาพแล้ว
ยังมุ่งเน้นต่อการตอบสนองความต้องการของลูกค้าเป็นหลัก
ปัญหาด้านต่างๆในการดำเนินงานถูกระบุอย่างเด่นชัด รวมถึงกำหนดให้มีแผนงานที่จะแก้ไข
และจัดให้มีรายงานการติดตามผลที่ดี ซึ่งบริษัทเชื่อว่าระบบ ISO Version 2000
มีส่วนช่วยให้การบริหารประสบความสำเร็จยิ่งขึ้น

เรื่องอื่นๆ

ในปี 2547 ที่ผ่านมา คุณ วสันต์ จาติกวณิช กรรมการและกรรมการตรวจสอบของบริษัท
ได้ขอลาออกจากการเป็นกรรมการของบริษัท ในเดือน สิงหาคม 2547
เนื่องจากมีภาระกิจที่ต้องดูแลรับผิดชอบมาก
ทำให้ไม่สามารถให้เวลาเพียงพอที่จะเข้าร่วมบริหารงานของบริษัททั้งในฐานะกรรมการและกรรมการตรวจสอบของบริษัทให้มีประสิทธิภาพอย่างเต็มที่ได้

ในเดือน กุมภาพันธ์ 2548 คณะกรรมการบริษัท ได้นำเสนอและแต่งตั้ง ดร. ธัชพล โปษยานนท์
เข้าดำรงตำแหน่งกรรมการและกรรมการตรวจสอบแทน

ที่ทำการ ณ ปัจจุบันของบริษัท

-   สำนักงานใหญ่อยู่ที่ 75/88-91 ชั้น 34 อาคารโอเชียนทาวเวอร์ 2 สุขุมวิท 19 ซอยวัฒนา
    คลองเตยเหนือ กทม.

-   โรงงาน ตั้งอยู่ที่ นิคมอุตสาหกรรมบางปู ซอย 8 แพรกษา สมุทรปราการ

-   โชว์รูม ตั้งอยู่ที่ อาคารไทยสมุทร สุขุมวิท 21 คลองเตยเหนือ กทม.